b'\n_START_ARTICLE_\nJaroslav Foerster\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani realki v Ljubljani (1893) je \xc5\xa1tudiral v Dresdnu, Leipzigu in na Dunaju diplomiral na tehni\xc5\xa1ki visoki \xc5\xa1oli (1901). Sprva se je zaposlil kot mestni in\xc5\xbeenir v Ljubljani, od 1903 pa je bil skoraj 20 let profesor in namestnik ravnatelja Tehni\xc5\xa1ke srednje \xc5\xa1ole v Ljubljani. Od 1922 do upokojitve 1937 pa je bil redni profesor za visoke gradnje na Tehni\xc5\xa1ki fakulteti v Ljubljani in v tem obdobju tudi dvakrat dekan fakultete. Organiziral je In\xc5\xa1titut za visoke gradnje in ga ve\xc4\x8d let tudi vodil. Foerster je veljal za odli\xc4\x8dnega sistematika in tudi za\xc4\x8detnika slovenske gradbene terminologije. Za \xc5\xa1ole in obrtnike je 1921 napisal u\xc4\x8dbenik Oja\xc4\x8den beton in 1922 Stavbno mehaniko, ki sta prvi slovenski gradbeni strokovni knjigi. Napravil je tudi na\xc4\x8drte za prvi Alja\xc5\xbeev dom v Vratih.'